**Άσκηση 1η**

Ως φυσικοί ομιλητές καταλαβαίνουμε ότι οι παρακάτω δύο προτάσεις είναι αμφίσημες, έχουν δηλαδή δύο διαφορετικές σημασίες:

1. Ελεύθεροι οι ναυτικοί του «Κάλαμος» που κρατούσαν πειρατές.
2. Δόθηκαν στη δημοσιότητα τα στοιχεία των χρηστών που έβριζαν με εντολή του Πρωθυπουργού.

Να δώσετε τις δύο διαφορετικές σημασίες που προκύπτουν σε κάθε πρόταση με τις αντίστοιχες παραφράσεις και να εξηγήσετε πού μπορεί να οφείλεται αυτή η αμφισημία.

**Άσκηση 2η**

1α. He left. (“Έφυγε.”)

1β. \*Left. (“Έφυγε.”)

2α. Il est parti. (“Έφυγε.”) [Γαλλικά]

2β. \*Εst parti. (“Έφυγε.”)

3α. Io telephono. (“Τηλεφώνησα”) [Ιταλικά]

3β. Telephono. (“Τηλεφώνησα”)

4α. Αυτός έφυγε.

4β. Έφυγε.

Υπάρχει κάποιος κανόνας που να εξηγεί όλα τα παραπάνω παραδείγματα;

**Άσκηση 3η**

Βάλτε έναν αστερίσκο (\*) μπροστά από κάθε πρόταση που δεν σας φαίνεται σωστή. Εξηγήστε την επιλογή σας με βάση κάποιο από τα χαρακτηριστικά της ανθρώπινης γλώσσας που συνεισφέρει στην «έμφυτη» γνώση που έχετε ως φυσικοί ομιλητές της Ελληνικής.

α) Ένας ελαφρός αέρας σκόρπιζε εφημερίδες στο δρόμο και τα περιστέρια είχαν κουρνιάσει στη σκιά των μπαλκονιών. (*Μικρές Ατιμίες*, Πάνος Καρνέζης)

β) Στη σκιά εφημερίδες των μπαλκονιών και ένας ελαφρός αέρας σκόρπιζε τα περιστέρια στο δρόμο είχαν κουρνιάσει.

γ) Των στη μπαλκονιών εφημερίδες και σκιά ελαφρός ένας σκόρπιζε αέρας τα δρόμο είχαν περιστέρια στο κουρνιάσει.

δ) Ο Φίλιππος, που ήταν φοιτητής στην Αγγλία, βρήκε τελικά δουλειά στην Καλαμάτα.

ε) Στην Καλαμάτα βρήκε τελικά δουλειά ο Φίλιππος, που ήταν φοιτητής στην Αγγλία.

στ) Βρήκε τελικά δουλειά στην Καλαμάτα ο Φίλιππος, που ήταν φοιτητής στην Αγγλία.